钦定古今图书集成/明伦汇编/官常典/第314卷 > 北周
## 钦定古今图书集成/明伦汇编/官常典/第314卷 > 北周

北周依《周礼》建六官春官府，领宗伯众职，而膳部大
夫则属于大冢宰。

按《周书卢辩传》：“太祖欲行《周官》，命苏绰专掌其事。未
几而绰卒，乃令辩成之。于是依《周礼》建六官，置公、卿、
大夫、士春官府，领宗伯等众职。以魏恭帝三年始命
行之。”

按：杜佑《通典》《周礼》春官大宗伯，“掌建邦之天神人鬼
地祇之礼。”后周置春官卿，又有礼部，而不言职事，后
改礼部为宗伯。又春官之属有典命。

〈注〉“掌内外九族之差，及王器衣服之令”，沙门道士之法。

后改典命为大司礼，俄改大司礼复为礼部，谓之“礼
部大夫。”

〈注〉后周卢凯为礼部大夫充聘陈使。

后周有《春官》“小宗伯中大夫，肆师下大夫，肆师上士。”
又有典祠中大夫。又有“膳部大夫一人，掌饮食，属大
冢宰。”